Vasori Votsvaga Vanhu Vanga Vachida Kuratidzira kuZITF
Nhengo yeZinasu, VaTafadzwa Chengewa, vanoti vakapambwa nevanhu vanofungidzirwa kuti vasori vakabvunzwa nezve vanhu vaironga kunyadzisa
Mutungamiri wenyika, VaRobert Mugabe, neChina vakavhura zviri pamutemo Zimbabwe International Trade Fair. Asi nyanzvi munyaya dzezve hupfumi dzinoti kwange kuine vanotengesa vekunze vashoma shoma. Pange paine makambani ekunze mashanu chete kubva pamakumi mapfumbamwe gore rapera. Pamakambani emunyika, pange paine mazana matanhatu nemakumi mapfumbamwe kubva pamazana manomwe negumi nematatu akauya gore rapera. Sechave chigariro VaMugabe vati hupfumi hwenyika huri kukanganiswa nezvirango zvakatemerwa nyika. VaMugabe vatiwo vari kufara kuti hurongwa hwavo hwekudyidzana nevekumabvazuva huri kushanda zvakanaka. Mutungamiri wenyika vanotiwo kudyidzana uku kwaunza pundutso muhupfumi hwenyika. Mumashoko avo ekupedzisira, VaMugabe vati vanotenda vose vakwanisa kuuya kuZITF uye vakakundikana vachauya gore rinouya. Tichiri panyaya iyi, mapurisa mauto nevesangano revasori, vanonzi vavaka musasa kuBulawayo, uko vari kufamba vachitsvaga vanofungidzirwa kuti vanopikisa hurumende. Vanhu ava vari kuda kupambwa kana kuitwa kafiramberi nepamusana pekuti vanga vachironga kuratidzira kwekunyadzisa VaMugabe kuZITF. Masangan ane vanhu vari kutsvagwa anosanganisa MDC, Bulawayo Agenda, Radio Dialogue uye ZINASU. VaTafadzwa Chengewa inhengo yeZINASU uye vaimbova mutungamiri wevadzidzi paHillside Teachers College.vaudza mutori wenhau Blessing Zulu kuti vakapambwa neChitatu muBulawayo vakaendwa navo kuNyamandlovu uko vakanobvunzurudzwa nezvenyaya iyi nevanofundidzirwa kuti ndevesangano revasori. Dzimwe Nhau Kubva kuStudio 7...